แอสเซทพลัสขาย2กองทุนชู3.25%-3.3%
บลจ.แอสเซท พลัส เปิดขายและรับซื้อคืนรอบใหม่ กองทุนตราสารหนี้ อายุ 6 เดือน และ 3 เดือน จ่ายผลตอบแทน 3.25-3.30% ต่อปี
30 ต.ค. 2565

บลจ.แอสเซท พลัส เปิดขายและรับซื้อคืนรอบใหม่ กองทุนตราสารหนี้ อายุ 6 เดือน และ 3 เดือน จ่ายผลตอบแทน 3.25-3.30% ต่อปี
น.ส.จารุลักษณ์ เรืองสุวรรณ ผู้อำนวยการอาวุโส ฝ่ายการขายและการตลาด  บริษัทหลักทรัพย์จัดการกองทุน (บลจ.) แอสเซท พลัส  กล่าวว่า  บริษัทฯ  จะเน้นเลือกลงทุนในตราสารที่มีความเสี่ยงต่ำ และมีสภาพคล่องสูง ระยะเวลาสั้นๆ เช่น พันธบัตรรัฐบาล และตั๋วแลกเงินของธนาคารพาณิชย์ เพื่อลดความเสี่ยงทางด้านการผิดนัดชำระหนี้ของผู้ออกตราสาร ซึ่งบางส่วนอาจได้รับผลกระทบจากภาวะน้ำท่วมที่ยังไม่สามารถประเมินได้ในขณะนี้
สำหรับวันที่ 10 พ.ย. บริษัทฯ จะเปิดขายและรับซื้อคืนรอบใหม่ (Rollover) กองทุนเปิดแอสเซทพลัสทรัพย์มั่นคง 3 (ASP-SIF3) ซึ่งเป็นกองทุนตราสารหนี้ ที่เสนอขายเป็นรอบระยะเวลา โดยรอบการลงทุนนี้ จะพิจารณาลงทุนในพันธบัตรรัฐบาล และตั๋วแลกเงินธนาคารพาณิชย์ อายุประมาณ 6  เดือน  โดยคาดว่าสามารถให้ผลตอบแทนหลังหักค่าใช้จ่ายได้อยู่ที่ 3.30% ต่อปี
นอกจากนี้ในวันที่ 11 พ.ย. บริษัทฯ จะเปิดขายและรับซื้อคืนรอบใหม่กองทุนเปิดแอสเซทพลัสทวีทรัพย์ 1 (ASP-TFIXED1) ซึ่งเป็นกองทุนตราสารหนี้ ที่เสนอขายเป็นรอบระยะเวลา โดยรอบการลงทุนนี้ จะพิจารณาลงทุนในพันธบัตรรัฐบาล และตั๋วแลกเงินธนาคารพาณิชย์ อายุประมาณ 3 เดือน  โดยคาดว่าสามารถให้ผลตอบแทนหลังหักค่าใช้จ่ายได้อยู่ที่ 3.25% ต่อปี